Din ir-riforma ser tiżgura sistema tal-approvazzjoni tat-tip aktar robusta, affidabbli u indipendenti fl-Ewropa L-ambaxxaturi għall-UE llum ikkonfermaw qbil li ntlaħaq fis-7 ta' Diċembru 2017 bejn il-Presidenza Estonjana tal-Kunsill u l-Parlament Ewropew dwar ir-riforma tal- approvazzjoni tat-tip u s-sorveljanza tas-suq għal vetturi bil-mutur Il-qbil issa jrid jiġi ppreżentat lill-Parlament u lill-Kunsill għall-approvazzjoni. Din ir-riforma kbira ser timmodernizza s-sistema attwali u ttejjeb it- testijiet ta' kontroll fuq l-emissjonijiet tal-karozzi Ir-riforma tas-sistema tal-approvazzjoni tat-tip ilha s-suġġett tal-interess u l-iskrutinju tal-pubbliku għal kważi sentejn u mhux għalxejn. Fl-UE, nistennew li kulħadd jobdi r-regoli. Jekk tiġi ddubitata l-fiduċja f'kemm hi ġusta s-sistema, din il-fiduċja trid terġa' tinbena mill-ġdid. B'dan il-ftehim, saħħaħna r-regoli u l-mekkaniżmi ta' kontroll tagħna u żgurajna li l-vetturi fl-Ewropa ser ikunu aktar nodfa u aktar sikuri. Kadri Simson, Ministru għall-Affarijiet Ekonomiċi u l-Infrastruttura tal-Estonja L-għan tar-riforma huwa li jinkiseb livell għoli ta' sikurezza u prestazzjoni ambjentali tal-vetturi bil-mutur u li jiġu indirizzati n-nuqqasijiet ewlenin identifikati fis-sistema eżistenti tal-approvazzjoni tat-tip. Ser jiġu introdotti bidliet importanti fi tliet oqsma billi jissaħħu: il- kwalità tal-ittestjar li jippermetti li karozza titqiegħed fis-suq permezz ta' servizzi tekniċi mtejba sorveljanza tas-suq biex tiġi kkontrollata l-konformità tal-vetturi li diġà jinsabu fis-suq, bil-possibbiltà għall-istati membri u l-Kummissjoni li jwettqu kontrolli għal għarrieda fuq vetturi sabiex jinstabu nuqqasijiet fi stadju bikri superviżjoni tal-proċess tal-approvazzjoni tat-tip , b'mod partikolari billi l-Kummissjoni tingħata s-setgħa li twettaq valutazzjonijiet perjodiċi tal-awtoritajiet nazzjonali tal-approvazzjoni tat-tip u permezz tat-twaqqif ta' Forum għall-iskambju ta' informazzjoni dwar l-infurzar, magħmul minn rappreżentanti tal-awtoritajiet nazzjonali ta' approvazzjoni u sorveljanza tas-suq L-implimentazzjoni armonizzata tar-regoli l-ġodda madwar l-UE ser tnaqqas id-differenzi fl-interpretazzjoni u l-applikazzjoni mill-awtoritajiet tal-approvazzjoni tat-tip u s-servizzi tekniċi nazzjonali. Barra minn hekk, is-sistema l-ġdida ser tippermetti l- identifikazzjoni fi stadju bikri ta' każijiet ta' nuqqas ta' konformità Numru minimu ta' vetturi li għandhom jiġu kkontrollati L-obbligi ġodda ta' sorveljanza tas-suq ser jitolbu li kull pajjiż iwettaq għadd minimu ta' kontrolli fuq vetturi kull sena. Dan l-għadd minimu ta' kontrolli ser ikun 1 minn kull 40 000 vettura ġdida rreġistrata f'dak il-pajjiż fis-sena preċedenti. Għal dawk il-pajjiżi b'għadd baxx ta' reġistrazzjonijiet ta' karozzi ser ikollhom isiru minimu ta' 5 testijiet. Mill-inqas 20% tal-kontrolli ser ikollhom ikunu testijiet marbutin mal-emissjonijiet, bil-verifika tal-emissjonijiet f'kundizzjonijiet tas-sewqan reali. Dawk il-pajjiżi b'inqas kapaċitajiet tekniċi biex iwettqu t-testijiet meħtieġa ser ikunu jistgħu jaqblu ma' pajjiżi oħrajn biex iwettqu t-testijiet f'isimhom. Ir-regolament jipprevedi obbligu li l-istati membri jiffinanzjaw attivitajiet tas-sorveljanza tas-suq finanzjarju. Il-ħlasijiet għall-attivitajiet tal-approvazzjoni tat-tip ser ikunu imposti fuq manifatturi li jkunu applikaw għall-approvazzjoni tat-tip. Superviżjoni aktar b'saħħitha biex jinstabu nuqqasijiet Il-Kummissjoni ser tingħata s-setgħa li twettaq valutazzjonijiet tal-proċeduri stabbiliti mill-awtoritajiet li taw approvazzjonijiet tat-tip tal-UE fil-ħames snin ta' qabel il-valutazzjoni. Il-Kummissjoni ser tħejji sommarju tar-riżultati u tagħmlu disponibbli għall-pubbliku. Barra minn hekk, il-Kummissjoni ser tingħata s-setgħa li twettaq testijiet u spezzjonijiet ta' vetturi sabiex tivverifika l-konformità u tirreaġixxi għal irregolaritajiet minnufih . Dan ser iżid l-indipendenza u l-kwalità tas-sistema tal-approvazzjoni tat-tip tal-UE. Il-Kummissjoni ser tkun tista' wkoll timponi multi amministrattivi għal ksur fuq il-manifatturi u l-importaturi sa massimu ta' EUR 30 000 għal kull vettura mhux konformi. Ser tiġi stabbilita valutazzjoni tal-awtoritajiet tal-approvazzjoni tat-tip . Il-Kummissjoni ser tkun tista' tieħu sehem f'timijiet ta' evalwazzjoni bejn il-pari u għandha tħejji sommarju tar-riżultati tal-evalwazzjonijiet bejn il-pari u tagħmilhom pubbliċi Madankollu, l-awtoritajiet tal-approvazzjoni tat-tip mhux ser ikunu soġġetti għal evalwazzjoni bejn il-pari meta jagħżlu s-servizzi tekniċi tagħhom kollha fuq il-bażi ta' akkreditazzjoni bbażata fuq standards rikonoxxuti internazzjonalment. Il-Kummissjoni ser twettaq ukoll valutazzjonijiet regolari tal-proċeduri stabbiliti mill-awtoritajiet li taw approvazzjonijiet tat-tip tal-UE. Barra minn hekk, ser jiġi stabbilit forum konsultattiv għall-iskambju ta' informazzjoni dwar miżuri ta' infurzar bil-għan li jiġu armonizzati interpretazzjonijiet u prattiki differenti fost l-istati membri. Dan il-Forum ser jeżamina wkoll ir-riżultati tal-evalwazzjonijiet bejn il-pari u l-valutazzjonijiet tal-Kummissjoni. Barra minn hekk, l-awtoritajiet nazzjonali ser ikollhom jippreżentaw kull sena lill-Forum ħarsa ġenerali komprensiva tal-kontrolli tas-sorveljanza tas-suq ippjanati tagħhom. Sa fejn huma kkonċernati s-servizzi tekniċi, il-korpi ta' akkreditazzjoni nazzjonali ser ikunu involuti fil-valutazzjoni tas-servizzi tekniċi u t-twaqqif ta' timijiet ta' valutazzjoni konġunta. Fil-każ li s-servizz tekniku ma jiġix akkreditat, il-valutazzjoni ser titwettaq minn timijiet ta' valutazzjoni konġunti magħmulin minn rappreżentanti tal-awtoritajiet tal-approvazzjoni tat-tip ta' mill-inqas żewġ stati membri oħra u rappreżentant tal-Kummissjoni. Il-pożizzjoni tas- servizzi tekniċi fir-rigward tal-manifatturi ser tissaħħaħ , u ser tinkludi d-dritt u d-dmir li jwettqu spezzjonijiet għal għarrieda fil-fabbriki u li jwettqu testijiet fiżiċi jew fil-laboratorju. Il-funzjonament xieraq tas-servizzi tekniċi huwa kruċjali sabiex jiġi żgurat livell għoli ta' sikurezza u protezzjoni ambjentali u b'hekk tinżamm il-fiduċja taċ-ċittadini fis-sistema. Is-servizzi tekniċi ser iwettqu t-testijiet għall-approvazzjoni tat-tip taħt ir-responsabbiltà tal-awtoritajiet tal-approvazzjoni tat-tip. Il‐passi li jmiss Wara l-approvazzjoni formali mill-Kunsill u l-Parlament fix-xhur li ġejjin, ir-regolament ser jiġi ppubblikat fil-Ġurnal Uffiċjali tal-UE. Ser japplika mill-1 ta' Settembru 2020. Kuntest Il-proposta biex tiġi mmodernizzata s-sistema tal-approvazzjoni tat-tip ta' vetturi bil-mutur ġiet ippreżentata mill-Kummissjoni fis-27 ta' Jannar 2016. Din ser tieħu post il-qafas legali attwali tal-UE li jinsab fid-direttiva 2007/46/KE. Reviżjoni fundamentali tas-sistema eżistenti, li ġiet imfassla għaxar snin ilu, kienet diġà prevista fil-programm ta' ħidma tal-UE. Madankollu, l-irregolaritajiet skoperti dwar l-użu ta' apparat ta' manipulazzjoni illegali minn ċerti manifatturi tal-karozzi għamlu l-opinjoni pubblika, l-awtoritajiet u l-operaturi ekonomiċi konxji mill-ħtieġa li jiġu implimentati dispożizzjonijiet robusti dwar l-approvazzjoni tat-tip, kif ukoll biex jittejbu l-metodi ta' ttestjar tal-emissjonijiet inkwinanti minn vetturi, biex jiġu evitati każijiet simili fil-futur.